जींद के आकाश संग बिना दहेज के होगी शादी, सोशल मीडिया पर शुरू हुई थी बातचीत
हरियाणा के भिवानी की इंटरनेशनल बॉक्सर पूजा बोहरा जींद के आकाश के साथ शादी के बंधन में बंधने जा रही हैं। दोनों की शादी 22 फरवरी यानी कल बुधवार को होगी। सात फेरे लेकर दोनों एक दूसरे के जीवन साथी बनेंगे।
हरियाणा के भिवानी की इंटरनेशनल बॉक्सर पूजा बोहरा जींद के आकाश के साथ शादी के बंधन में बंधने जा रही हैं। दोनों की शादी 22 फरवरी यानी कल बुधवार को होगी। सात फेरे लेकर दोनों एक दूसरे के जीवन साथी बनेंगे। आज पूजा बोहरा के घर में महिला संगीत कार्यक्रम होगा।
ये कार्यक्रम शाम 7 बजे चहल पहल रेस्टोरेंट में होगा। 22 फरवरी को शादी मिनी बाइपास स्थित विदाई प्लेस में होगी। शादी बिना दहेज के होगी। इसमें हरियाणा के खिलाड़ियों के साथ-साथ नेता भी आशीर्वाद देने के लिए पहुंचेंगे।
इनको दिया न्योता
बॉक्सर पूजा बोहरा ने अपनी शादी को लेकर उपमुख्यमंत्री दुष्यंत चौटाला, कृषि मंत्री जेपी दलाल, राज्यसभा सांसद दीपेंद्र हुड्डा, सांसद धर्मबीर सिंह, विधायक राव दानसिंह, विधायक घनश्याम सर्राफ, पूर्व विधायक शिवशंकर भारद्वाज, ओलिंपिक पदक विजेता बॉक्सर विजेंद्र सिंह बेनीवाल, निखत जरीन, लवलीना बोरगोहेन, बॉक्सर मनोज कुमार, बजरंग पूनिया, बबीता फोगाट, संगीता फोगाट सहित अनेक अंतरराष्ट्रीय खिलाड़ियों के साथ ही सेलिब्रिटी को निमंत्रण दिया है।
शादी की रस्में घर पर कराई गई
सोशल मीडिया से शुरू हई मुक्केबाज पूजा बोहरा व आकाश की प्रेम की कहानी अब शादी में बदलने जा रही हैं। शादी को लेकर दोनों परिवार काफी खुश हैं और सभी तैयारी हो चुकी हैं। शादी के निमंत्रण दिए जा चुके हैं। शादी की रस्में घर पर कराई गई।
पूजा ने जीते पदक
हरियाणा सरकार के भीम अवॉर्ड से सम्मानित महिला मुक्केबाज पूजा बोहरा ने अब तक राष्ट्रीय और अंतरराष्ट्रीय प्रतियोगिताओं में दर्जनों पदक जीते हैं। उन्होंने 2010 में गोवा में हुई जूनियर राष्ट्रीय चैंपियनशिप में रजत पदक, 2012 में गुवाहाटी में हुई सीनियर राष्ट्रीय चैंपियनशिप में स्वर्ण पदक, 2013 में एशियन चैंपियनशिप में रजत पदक, 2013 में एशियन गेम्स में कांस्य पदक, 2019 में बैंकॉक में हुई एशियन चैंपियनशिप में स्वर्ण पदक, 2021 में दुबई में हुई एशियन चैंपियनशिप में स्वर्ण पदक और वर्ष 2021 टोक्यो ओलिंपिक में प्रतिनिधित्व किया।